Document ID: 32013R0072

РЕГЛАМЕНТ ЗА ИЗПЪЛНЕНИЕ (ЕС) № 72/2013 НА КОМИСИЯТА
от 25 януари 2013 година
за изменение на регламенти (ЕО) № 180/2008 и (ЕО) № 737/2008 по отношение на срока, за който някои лаборатории са определени за референтни лаборатории на ЕС
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2006/88/ЕО на Съвета от 24 октомври 2006 г. относно ветеринарномедицинските изисквания за аквакултури и продукти от тях и за предотвратяване и борба с някои болести по водните животни (1), и по-специално член 55, параграф 1 от нея,
като взе предвид Директива 2009/156/ЕО на Съвета от 30 ноември 2009 г. относно ветеринарно-санитарните условия, регулиращи движението и вноса от трети страни на еднокопитни животни (2), и по-специално член 19, буква г) от нея,
като има предвид, че:
(1)
С Регламент (ЕО) № 180/2008 на Комисията от 28 февруари 2008 г. относно референтната лаборатория на Общността за болести по еднокопитните, различни от африканската чума по конете, и за изменение на приложение VII към Регламент (ЕО) № 882/2004 на Европейския парламент и на Съвета (3) Комисията определи ANSES и нейните лаборатории за здраве на животните и болести по еднокопитните, Франция, за референтна лаборатория на ЕС за болести по еднокопитните, различни от африканската чума по конете, за срок от пет години, считано от 1 юли 2008 г., и определи нейните функции, задължения и процедури по отношение на сътрудничеството ѝ с лабораториите, отговарящи за диагностицирането на инфекциозни болести по еднокопитните в държавите-членки.
(2)
С Регламент (ЕО) № 737/2008 на Комисията от 28 юли 2008 г. за определяне на референтните лаборатории на Общността за болести по ракообразните, бяс и туберкулоза по говедата, за установяване на допълнителни отговорности и задачи на референтните лаборатории на Общността за бяс и за туберкулоза по говедата и за изменение на приложение VII към Регламент (ЕО) № 882/2004 на Европейския парламент и на Съвета (4) Комисията определи The Centre for Environment, Fisheries & Aquaculture Science (Cefas), Weymouth Laboratory, Обединеното кралство, за референтна лаборатория на ЕС за болести по ракообразните за срок от пет години, считано от 1 юли 2008 г.
(3)
С цел да се гарантира високо качество и еднородност на аналитичните и диагностичните резултати в Съюза е важно определените референтни лаборатории на ЕС за болести по еднокопитните, различни от африканската чума по конете, и за болести по ракообразните, да продължат да извършват своите дейности още пет години.
(4)
Поради това срокът, за който посочените лаборатории са били определени за референтни лаборатории на ЕС, следва да бъде удължен.
(5)
След влизането в сила на Договора от Лисабон лабораториите, изброени в Регламент (ЕО) № 737/2008, по-рано наричани „референтни лаборатории на Общността“, следва да бъдат наричани „референтни лаборатории на Европейския съюз (ЕС)“.
(6)
Поради това регламенти (ЕО) № 180/2008 и (ЕО) № 737/2008 следва да бъдат съответно изменени.
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
В член 1, параграф 1 от Регламент (ЕО) № 180/2008 датата „30 юни 2013 г.“ се заменя с датата „30 юни 2018 г.“
Член 2
Член 1 от Регламент (ЕО) № 737/2008 се заменя със следното:
„Член 1
За референтна лаборатория на ЕС за болести по ракообразните за периода от 1 юли 2008 г. до 30 юни 2018 г. се определя The Centre for Environment, Fisheries & Aquaculture Science (Cefas), Weymouth Laboratory, Обединеното кралство.“
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 25 януари 2013 година.

Labels: 7
18
6